Tuamotu salos

Tuamotu salos (pranc. Îles Tuamotu) arba Paumotu – salynas Ramiajame vandenyne, Prancūzijos Polinezijos rytinėje pusėje, nusidriekęs kelis tūkstančius kilometrų iš pietryčių į šiaurės vakarus. Įeina į Tuamotu-Gambijė salas. Plotas 885 km². Gyvena 15,3 tūkst. gyventojų (2017 m.).Recensement de 2017 – Répartition de la population de la Polynésie française par îles, Institut de la statistique de la Polynésie française (ISPF)

 Geografija 
Salynas nusidriekęs nuo 134° iki 150° vakarų ilgumos ir nuo 14° iki 24° pietų platumos. Užima net 800 000 km² teritoriją, tačiau iš jų tik 885 km² dengia sausuma. Iš viso Tuamotu salas sudaro 78 salos ir atolai. Beveik visos salos koralinės kilmės. Atolai vyrauja nuo visai nedidelių iki milžiniškų. Didžiausios salos – Rangiroa (vienas didžiausių pasaulio atolų) ir Fakarava. Klimatas tropinis, pasatinis. Visus metus temperatūra svyruoja apie 26 °C. Per metus iškrenta apie 1400 mm kritulių. Nors lietūs lyja ištisus metus, tačiau sausiau būna rugsėjį ir lapkritį. Dažni tropiniai taifūnai. Nepaisant didelio kritulių kiekio, atoluose kyla didelės gelo vandens stygiaus problemos. Dėl skurdaus atolų dirvožemio augalų įvairovė nėra didelė. Pagrindinis augalas – riešutinė kokospalmė, kurios riešutai naudojami kopros gamybai. Taip pat yra vanilės plantacijos. Maistui auginamas jamsas, taras, duonmedis. Pandanų lapai naudojami namų statybai. Salose gyvena nedideli gyvūnai – įvairūs paukščiai, driežai, vabzdžiai. 57 paukščių rūšys yra endeminės. Labai gausi ir įvairi povandeninė gyvūnija. Tuamotu – vienas iš svarbiausių pasaulyje povandeninio nardymo centrų.

 Istorija 
Apie Tuamotu istoriją iki europiečių atvykimo galima sužinoti tik iš legendų ir kulto pastatų. Pagal archeologinius radinius galima spręsti, kad salos buvo apgyvendintos VIII a. atvykėlių iš Draugijos salų. Rangiroa, Manihi ir Mataiva salose yra išlikę senovės polineziečių statinių. Tuamotu salas (Puka-Puka salą) 1521 m. atrado Ferdinandas Magelanas savo kelionės aplink pasaulį metu. XVII – XVIII a. salas aplankė ir daugiau Okeanijos tyrinėtojų: Pedru Fernandesas de Keirošas, Vilemas Šoutenas, Jakobas Rogevenas, Džonas Baironas, Luisas Antuanas de Bugenvilis, Džeimsas Kukas, Otas fon Kocebu. Taip pat manoma, kad 1480 m. salas galėjo būti pasiekęs Inkų imperijos valdovas Tupakas Inka Jupankis. Nepaisant šių kelionių, Tuamotu salos neturėjo didelės reikšmės iki XVIII a., kai čia atkeliavo pirmieji krikščionių misionieriai. Tame pačiame amžiuje Tuamotu išgarsėjo savo perlais. 1844 m. salas prisijungė Prancūzija. 1947 m. į Raroia iš Pietų Amerikos Kon-Tiki laivu atplaukė garsus norvegų keliautojas Turas Hejerdalas. Mururoa ir Fangataufa salos prancūzų buvo naudojamos kaip atominių ginklų bandymų poligonai.

 Demografija 
Pagal 2002 m. surašymą Tuamotu salose gyvena 14 876 gyventojų. Gyventojų tankumas – tik 16,8 žm./km². Apie 800 gyventojų gyvena 400 km spinduliu nuo Mururoa ir Fangataufa salų, kur vyko atominiai bandymai. Dauguma salyno gyventojų gyvena vakarinėje pusėje. Daug negyvenamų salų. Beveik visi Tuamotu gyventojai – polineziečiai, šnekantys įvairiomis polineziečių tarmėmis: tuamotu, puka – puka, mangareva. Dauguma gyventojų – krikščionys, tačiau jaučiama didelė vietinių tikėjimų įtaka. Didžiausias miestas – Rotoava (Fakarava s.).

 Ekonomika 
Svarbiausi Tuamotu verslai – perlų rinkimas ir kopros apdirbimas. Taip pat eksportuojama vanilė. Vis didesnę reikšmę įgija turizmas. Labiausiai turizmui pritaikytos yra Rangiroa ir Manihi salos. Pagrindinės atrakcijos – povandeninis nardymas ir plaukiojimas su akvalangu.

 Salų grupės 
 Atolasarba sala  Pagrindinėgyvenvietė  Plotas(km²)  Lagūna(km²)  Komuna  Koordinatės Ahe  Tenukupara  12  145  Manihi   Ahunui  –  3  16  Hao   Akiaki  –  1,2  0  Nukutavake   Amanu  Ikitake  28  210  Hao   Anaa  Tuuhora  38  90  Anaa  Anuanuraro  –  7  7  Hao  Anuanurunga  –  4,5  2,5  Hao  Apataki  Niutahi  20  683  Arutua   Aratika  Paparara  8,3  152  Fakarava   Arutua  Rautini  14  516  Arutua   Faaite  Hitianau  8,9  227  Anaa   Fakahina  Tarione  8  20  Fangatau   Fakarava  Rotoava  31  1.112  Fakarava   Fangatau  Teana  6  11  Fangatau   Fangataufa  –  5  53  Tureia  Hao  Otepa  47  497  Hao   Haraiki  –  4  10  Makemo   Hereheretue  Otetou  4  29  Hao   Hikueru  Tapupati  25  82  Hikueru   Hiti  –  3  15  Makemo   Katiu  Hitianau  27  235  Makemo   Kauehi  Tearavero  28  315  Fakarava   Kaukura  Raitahiti  11  436  Arutua   Makatea  Moumu  24  0  Rangiroa   Makemo  Pouheva  56  603  Makemo   Manihi  Paeua  13  166  Manihi   Manuhangi  –  1  7  Hao   Marijos atolas  –  3  7  Gambjė   Marokau  Vaiori  39  217  Hikueru   Marutea Nord  –  2,7  458  Makemo   Pietų Marutea  Auorotini  14  112  Gambjė   Mataiva  Pahua  22  26  Rangiroa   Matureivavao  –  2,5  18  Gambjė   Moranė  –  2  11  Gambjė   Moruroa  –  15  148  Tureia   Motutunga  –  1,4  126  Anaa   Napuka  Tepukamaruia  8  18  Napuka   Nengonengo  –  9  68  Hao   Niau  Tupuna  20  32  Fakarava   Nihiru  Tatake  6,7  79  Makemo   Nukutavakė  Tavananui  5,5  0  Nukutavake   Nukutepipi  –  4  1,3  Hao   Paraoa  –  4  14  Hao   Pinaki  –  1,3  0,7  Nukutavake   Puka Puka  Tehonemahina  4  2,2  Puka Puka   Pukarua  Marautagaroa  7  23  Reao   Rangiroa  Avatoru  43  1.592  Rangiroa   Raraka  Motutapu  7,2  342  Fakarava   Raroia  Garumaoa  19,5  359  Makemo   Ravaherė  –  1,9  5,1  Hikueru   Reao  Tapuarava  11  34  Reao   Reitoru  –  1,4  0,6  Hikueru   Rekareka  –  1,6  0,7  Hao   Taenga  Henuaparea  20  169  Makemo   Tahanea  –  7,7  523  Anaa   Taiaro  Paganie  6  12  Fakarava   Takapoto  Fakatopatere  15  85  Takaroa   Takaroa  Teavaroa  20  93  Takaroa   Takumė  Ohomo  5  42,4  Makemo   Tatakoto  Tumukuru  7,3  20  Tatakoto   Tauerė  Teanoga  2  60  Hao   Tekokota  –  2,2  5,1  Hikueru   Tematangi  Tehakoro  7,7  61  Tureia   Tenararo  –  2  1,6  Gambjė   Tenarunga  –  2,2  5  Gambjė   Šiaurės Tepotas  Tehekega  4  0  Napuka   Pietų Tepotas  –  1,8  1,6  Makemo   Tikehau  Tuherahera  54  394  Rangiroa   Tikei  Tereporepo  4  0  Takaroa   Toau  Maragai  9  561  Fakarava   Tuanakė  –  3,5  26  Makemo   Tureia  Fakamaru  8,3  47  Tureia   Vahanga  –  2  5  Gambjė   Vahitahi  Mohitu  2,5  7,4  Nukutavake   Vairaatea  Ahurua  3  13  Nukutavake   Vanavana  –  2  3  Tureia  

 Šaltiniai 

 Nuorodos 
 Svetainė apie salų gamtą
 Administracinė svetainė 

Kategorija:Tuamotu salos